送李邕州
作者：項安世
朝代：宋

paragraphs: 一官全似飛鴻翼，不在天南即天北。
朝辭白馬阿得脂，暮長蠻夷老夫國。
不知廣源洞裏儂智高，何似仇池頂上楊難敵。
傍人自歎吾自歌，靜處安身最長策。
蝤蛑聞說背如黿，龍眼見來形似橘。
桄榔之粉白于麵，椰子之泉甘勝蜜。
婦能瀹餠兒啖果，翁自右浮還左執。
天明坐衙將吏走，飯罷收廳烏鳥佚。
人生如此亦何求，但媿君恩與民力。
君不見江陵有叟白髭鬚，一榻十年穿兩膝。